Oud-onnie vas weens bedrieglike matrieksertifikaatArgieffoto (Foto: Verskaf) ŉ Oud-onderwyser van KwaZulu-Natal het Dinsdag in die gespesialiseerde handelsmisdaadhof in Durban verskyn nadat sy glo oneerlik was oor haar kwalifikasies. Volgens kapt. Simphiwe Mhlongo, woordvoerder van die Valke, is Thembisile Phungula (41) Vrydag deur die Valke vasgetrek nadat dit aan die lig gekom het dat sy jare gelede ŉ bedrieglike matrieksertifikaat en onderwysdiploma by die departement van onderwys ingedien het. “Sy is in 2011 met hierdie bedrieglike kwalifikasies as onderwyser by die Msinga High School, digby die Sampofu-nedersetting in KwaZulu-Natal, aangestel,” sê Mhlongo. “Sy is uitgevang dat sy oneerlik was nadat die departement die egtheid van haar kwalifikasies begin ondersoek het.” Die departement moes tydens Phungula se aanstelling nagenoeg R122 493 opdok vir haar salaris. ‘n Saak van bedrog is by die Dundee-polisiekantoor aanhangig gemaak. Die saakdossier is toegeken aan die Valke se ondersoekeenheid vir ernstige kommersiële misdaad. Phungula is gister R2000 borgtog toegestaan. Sy sal na verwagting weer op 26 Februarie haar verskyning in die hof maak.